Når klokken slår 24 på fredag, bliver himlen med stor sandsynlighed oplyst i farvestrålende blink og brag. Men nye tal fra Dansk Erhverv tyder på, at himlen bliver mindre oplyst i Nordjylland sammenlignet med resten af landet. Tallene viser nemlig, at nordjyderne bruger færre penge på nytårskrudt, end i de øvrige landsdele. Analysen viser, at vestjyderne med en forventning på 250 kroner pr. husstand er topscorere, når det gælder køb af nytårskrudt. Til sammenligning forventer nordjyderne og københavnerne at bruge 130 kroner pr. husstand, mens landsgennemsnittet er på 160 kroner. Krudt for 450 millioner Danske familier vil købe krudt og raketter for 450 millioner i år, viser den nye analyse fra Dansk Erhverv. Niveauet er cirka det samme som sidste år, men den generelle tendens er, at færre køber fyrværkeri, men at den enkelte familie køber for flere penge. Det er, måske ikke så overraskende, mænd, der bruger flest penge på fyrværkeri, og den mest raketglade dansker, er en mand mellem 40 og 49 år.
Tendensen er, at færre husstande køber fyrværkeri, men særligt i Nordjylland holder vi igen, når det kommer til nytårsknald.